29.6.2023
SK
Úradný vestník Európskej únie
C 228/105
3.
Obsah návrhu V nariadení sa navrhujú tieto hlavné zmeny: — na osobné automobily a nákladné vozidlá na naftový aj benzínový pohon sa budú uplatňovať prísnejšie emisné limity (hoci limity NOx pre automobily zostávajú na rovnakej úrovni), — rozšíria sa skúšobné podmienky na zisťovanie emisií za skutočných jazdných podmienok, pričom sa odstránia faktory zhody, — väčší dôraz sa bude klásť na kratšie cesty: vzdialenosť, na ktorú sa vypočíta rozpočet emisií so studeným štartom, sa zmenší zo 16 km na 10 km, — budú sa merať a regulovať nevýfukové emisie tuhých častíc z bŕzd a emisie mikroplastov z pneumatík, — sprísnia sa požiadavky na životnosť: 200 000 km alebo 10 rokov v prípade osobných/úžitkových vozidiel a 875 000 km bez časového obmedzenia v prípade nákladných vozidiel/autobusov, — zavedie sa kontinuálne monitorovanie emisií vďaka palubnej kontrole: snímače, ktoré budú merať emisie v skutočných jazdných podmienkach počas celej životnosti vozidla, — životnosť batérií sa bude posudzovať kontrolou zmeny ich kapacity s počtom najazdených kilometrov, — prísnejšie pravidlá zaručia, aby nedochádzalo k neoprávnenému zásahu do vozidla, — stanovia sa emisné limity pre predtým neregulované znečisťujúce látky: amoniak v prípade osobných vozidiel a formaldehyd v prípade nákladných vozidiel.
Prvýkrát sa stanovujú limity pre emisie spôsobené odparovaním pri plnení paliva. 4.
Všeobecné pripomienky 4.1.
Hoci sa počet predčasných úmrtí súvisiacich s vystavením látkam znečisťujúcim ovzdušie v roku 2019 v EÚ27 znížil o 33 % v porovnaní s rokom 2005, stále sú potrebné ambicióznejšie limity.
V tejto súvislosti cestná doprava predstavuje 37 % celkových emisií NOx a odhaduje sa, že jemné tuhé častice a oxidy dusíka z cestnej premávky sú každý rok zodpovedné za viac ako 70 000 predčasných úmrtí v EÚ27. 4.2.
Komisia sa rozhodla pre „realistický“ prístup k stanoveniu nových pravidiel.
Vozidlá so spaľovacími motormi zostanú cenovo dostupné, aj keď sprísnenie noriem týkajúcich sa naftových motorov pravdepodobne urýchli pokles ponuky tohto typu vozidiel.
Treba tiež pamätať na to, že nové normy pre emisie CO2 budú mať vplyv aj na nákupnú cenu vozidiel. 4.3.
Hoci norma Euro 7 stanovuje menej ambiciózne emisné limity, ako sa očakávalo, ide o významnú revíziu, ktorá rieši určité nedostatky normy Euro 6, napríklad v súvislosti s rizikami neoprávneného zásahu, so zložitosťou predpisov, so starnutím vozidiel a s emisiami pri skutočnej jazde.
V rámci nej sa uplatňuje aj oveľa širší prístup tým, že sa zohľadňujú aj elektrické vozidlá a nevýfukové emisie. 4.4.
Regulačný tlak vyplývajúci z následných emisných noriem Euro podporil inovácie pri koncipovaní systémov regulácie emisií a hnacích mechanizmov a prispel k vedúcemu postaveniu priemyslu EÚ.
Je preto dôležité, aby normy EÚ zostali o krok vpred v porovnaní s normami, ktoré sa v súčasnosti vyvíjajú na kľúčových trhoch.
Vedúce postavenie pri začleňovaní digitálnych a čistých technológií ponúka významnú výhodu pri prístupe na medzinárodné trhy.
V tejto súvislosti by sa mali zvážiť aj ambicióznejšie normy, napríklad požiadavky na udržateľnosť v USA (240 000 km alebo 15 rokov). 4.5.
EHSV sa domnieva, že poskytovanie stimulov spotrebiteľom by urýchlilo modernizáciu vozového parku, čo by malo jasný vplyv na kvalitu ovzdušia a zníženie emisií.
Nahradenie starého vozového parku najnovšími vozidlami spĺňajúcimi normu Euro 6 v kombinácii s prebiehajúcou elektrifikáciou by viedlo k výraznému zníženiu (o 80 %) emisií NOx z cestnej dopravy do roku 2035. 4.6.
EHSV požaduje dôkladnú vedeckú analýzu nákladov a prínosov pre každý z nových regulovaných prvkov s cieľom objasniť, do akej miery by tieto samostatne stanovené požiadavky mohli prispieť k nákladovo účinnému znižovaniu emisií.
V tejto súvislosti je dôležité, aby všetky zainteresované strany rovnako chápali analýzu dodatočných nákladov spojených s vykonávaním normy Euro 7.